БелаПАН, “Наша Ніва”, “Радыё Свабода”, TUT.BY — гэта і ёсць айчынныя прыклады канвергентнай журналістыкі, калі адна каманда размяркоўвае кантэнт па розных платформах, заточваючы яго з улікам спецыфікі таго ці іншага носьбіта. Так, пад дахам БелаПАН працуюць інфармацыйнае агенцтва, інтэрнэт-газета Naviny.by, відэаслужба ды іншыя сервісы. У TUT.BY маецца нават сваё інтэрнэт-тэлебачанне. “Свабоду” маладая публіка ўжо не слухае праз старыя траскучыя прыймачы, а чытае ды глядзіць на сайце. Там жа масцітыя аглядальнікі адпальваюць у якасці блогераў. Анлайнавыя СМІ шчыльна знітаваныя з сацыяльнымі сеткамі.